Austin ook nog beskikbaar vir Spele | Netwerk24
Deur Johann de Jager 29 Maart 2020 19:15
Austin Smith. Foto: Gallo Images
Die 34-jarige Smith, ’n voormalige kaptein van die nasionale manshokkiespan, het sy land al in 176 toetse verteenwoordig en was by twee Spele – in Beijing en Londen, in aksie.
“Ek het die afgelope paar weke met alles wat aan die gebeur was, ’n gevoel gehad die Spele gaan uitgestel word,’’ sê Smith.
Die aankondiging is vroeër die week gemaak ná die onttrekking van Kanada en Australië en nadat ’n paar sportliggame groot druk op die organiseerders geplaas het.
“Ek is steeds beskikbaar en oorgehaal om aan die Spele deel te neem,” sê Smith.
“Ek dink die Internasionale Olimpiese Komitee het die regte besluit geneem vir alle partye betrokke. Ek voel egter vir die Japanners wat reeds soveel tyd en sorg ingesit het om alles betyds en reg te kry vir vanjaar se Spel. Kom ons hoop dit sal volgende jaar selfs meer suksesvol wees nadat ons as globale gemeenskap oor die virus getriomfeer het.”
Smith het in Januarie die laaste toets teen Amerika misgeloop weens klubverpligtinge in Nederland, waar hy ook as onderwyser werk, en kon ook nie in Johannesburg wees vir die daaropvolgende drie toetse teen Duitsland nie.
Die span het gehoop om voor die Spele in Italië te gaan speel, maar dit is vanselfsprekend van die baan.
“Ons is in semi-inperking hier in Nederland, maar gelukkig kan ons nog uitgaan vir vars lug en om te draf,” sê Smith. “Afgesien daarvan gaan my werk as laerskoolonderwyser aanlyn voort.”
Meer oor: Olimpiese Spele | Hokkie | Austin Smith | Koronavirus Covid-19
Werner se Blitsbok-loopbaan daarmee heen